शहर में अवैध प्लाटिंग करने वाले 22 को थमाया नोटिस
जिन भूमि या प्लाट पर अवैध प्लाटिंग जांच में पाया गया है, उन प्लाट के भूस्वामियों को शासन, प्रशासन की ओर से नोटिस जारी किए जाने का सिलसिला शुरू हो गया है। शनिवार को एसडीएम ने 22 लोगों को नोटिस जारी किया। एसडीएम की मानें तो आगे भी नोटिस दिया जाएगा। जांच अब तक चल रही है। शिकायत पर नियमानुसार कार्रवाई चलेगी। देवारभाट क्षेत्र में अवैध प्लाटिंग करने वाले 6, झलमला में 5, सिवनी में 2 व बालोद के 9 लोगाें को नाेटिस थमाया गया है।
विभागीय अधिकारियों की माने तो नगर एवं ग्राम निवेश सिर्फ कालोनी व अन्य निर्माण कार्य के पूर्व एनओसी जारी करने का काम करता है। एनओसी के शर्तों के अनुरूप अगर निर्माण नहीं हो रहा है तो संबंधित विभाग उस पर कार्रवाई कर सकता है। लेकिन अगर कहीं पर सिर्फ अवैध प्लांटिंग हुई है तो उस पर नगर एवं ग्राम निवेश का कोई अधिकार नहीं होता है। इस पर कार्रवाई करने का अधिकार नगरीय निकाय का होता है। बावजूद ठोस कार्रवाई नहीं हुई थी। सूत्रों की मानें तो कई क्षेत्रों में बिना डायवर्सन के कृषि भूमि को पाटकर समतल कर दिया गया है। जानकारों की माने तो अवैध प्लाटिंग के उद्देश्य से ही रकबे को समतल किया गया है। शहर में अवैध प्लाटिंग जोरों पर है। कई स्थानों पर अवैध प्लाटिंग की जा रही है। कम दामों में प्लाट खरीदकार ज्यादा कीमत में बेचा जा रहा है। जिस पर कलेक्टर ने नाराज हुए थे।
अवैध प्लाटिंग पर कार्रवाई
बालोद जिले में अवैध प्लाटिंग के मामले पर उच्च अधिकारियों के निर्देशानुसार कार्रवाई चल रही है। जांच के बाद देवारभाट के 6, झलमला 5, सिवनी 2, बालोद में 9 कुल 22 को नोटिस जारी किया गया है। ऐसे लोगों के खिलाफ आगे नियमानुसार कार्रवाई की जाएगी। हरेश मंडावी, एसडीएम
बालोद के 9, देवारभाट 6, झलमला 5, सिवनी के 2 लोगों को नोटिस जारी
शहर और गांवों मेंं बिना अनुमति हो रहा निर्माण
शहर सहित ग्रामीण क्षेत्र में जमीन की खरीदी बिक्री हो रही है। नियमानुसार एसडीएम, टाउन व कंट्री प्लानिंग कार्यालय और नगर पालिका में आवेदन देकर अनुमति लेनी होती है। लेकिन प्लाटिंग के लिए कहीं से भी कोई अनुमति नहीं ली जा रही है। अब कार्रवाई करने की बातें अधिकारी कर रहे है।
सिवनी में कलेक्टोरेट जा रहा, दलाल सक्रिय
बालोद सहित आसपास ग्रामीण क्षेत्रों में कृषि भूमि में बिना डायवर्सन के ही अवैध प्लाॅटिंग की शिकायत लगातार सामने आ चुकी है। जिला कलेक्टोरेट के सिवनी में जाने से पहले ही अवैध प्लाॅटिंग तेजी से हो रहा है। कार्रवाई नहीं होने से जमीन दलाल सक्रिय है। खेतों को अवैध रूप से बेधड़क प्लाट में तब्दील किया जा रहा है।
इन क्षेत्रों में अवैध कॉलोनी की तैयारी
सूत्रों की मानें तो शहर के आमापारा, धमतरी मार्ग, झलमला के पाकुरभाट, तांदुला जलाशय मार्ग,नहर पार रेलवे काॅलोनी, रेलवे इंजीनियरिंग वर्कशॉप के पीछे पाररास, बघमरा मार्ग, पड़कीभाट, बायपास, कुंदरूपारा, हीरापुर मार्ग पर खरीदी बिक्री जारी है।
कालोनाइजर एक्ट का उल्लंघन
सुप्रीम कोर्ट के निर्देशानुसार कालोनाइजर एक्ट के तहत कृषि भूमि को प्लॉटिंग करना प्रतिबंधित है। लेकिन यहां शासन के अनुमति के बिना ही कृषि योग्य भूमि को दलाल किसान से खरीदकर प्लाट काट रहे हैं।
एक साल पहले प्लाटिंग रोकने बनाई गई टीम
जिले में अवैध प्लाॅटिंग को रोकने कलेक्टर ने अफसरों की एक कमेटी गठित की थी। जिसमें डिप्टी कलेक्टर, एसडीएम व नगर पालिका सीएमओ को शामिल किया गया। संबंधितों को जिले में हुई अवैध प्लाॅटिंग की सूची तैयार करने के निर्देश दिए हैं। इसी के आधार पर संबंधित अधिकारी कार्रवाई कर रहे हैं।
hin_Deva hin_Deva hin_Deva hne_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva